留侯廟
作者：鄭獬
朝代：宋

paragraphs: 留侯仗奇策，十年藏下邳。
狙擊秦始皇，獨袖紫金椎。
茲爲少年戲，聊夸游俠兒。
退學黄石書，始見事業奇。
兩龍鬥不解，天地血淋漓。
攝袖見高祖，成敗由指麾。
重寶啗諸將，嶢關遂不支。
斥去六國謀，輟食駡食其。
卒言信布越，可以爲騎馳。
餘策及太子，四老前致詞。
立談天下事，坐作帝王師。
功名竟糠粃，撥去曾亡遺。
往從赤松遊，世網不能羈。
韓彭死鐵鉞，蕭樊困囚纍。
榮辱兩不及，孤翮愈難追。
陳留本故封，道左空遺祠。
兩鬼守其門，帳坐盤蛟螭。
威靈動風雲，飄爽回旌旗。
我來謁祠下，文章竟何爲。
長嘯咏高風，三日不知饑。